જામનગરમાં સતત બીજા દિવસે વધુ એક સરકારી કર્મચારી લાંચ લેતાં સ્થાનિક એસીબીના હાથે પકડાઈ ગયો છે. ગઈકાલે રેલવેના કલાર્કને પકડી લીધાં બાદ આજે જામનગર એસીબીની ટીમ જામનગર ગ્રામ્ય મામલતદાર કચેરીમાં ટ્રેપ ગોઠવી એક પટાવાળાને અઢી હજાર રૂપિયાની લાંચ લેતાં રંગેહાથ પકડી પાડ્યો છે. એક આસામીને સૉલ્વન્સી કઢાવી આપવા માટે આ પટાવાળાએ રૂા.રપ00 ની માંગણી કરી હતી, જેને લઈને આસામી દ્વારા એસીબીમાં ફરિયાદ કરવામાં આવી હતી. વર્ગ-4 ના કર્મચારીની અટકાયત કરી એસીબી દ્વારા ભ્રષ્ટાચાર અધિનિયમ મુજબ ફરિયાદ નોંધવામાં આવી છે.જામનગરમાં એન્ટિકરપ્શન બ્યૂરો ટીમ દ્વારા ગઈકાલે હાપા રેલવે સ્ટેશન વિસ્તારમાં એક ક્લાર્કને મિકેનિકલ સુપરવાઈઝરના વચેટિયાની ભૂમિકામાં રૂા.રપ હજારની લાંચ લેતા રંગેહાથ પકડી પાડ્યો હતો. આ ઘટના પરથી હજુ પડદો ઊંચકાયો નથી ત્યાં એસીબીના હાથે આજે વધુ એક સરકારી કર્મચારી ચડી ગયાં છે.જામનગરના જ એક આસામીએ પોતાના પુત્રના કેરિયર માટે સૉલવન્સીની જરૂરિયાત પડતાં ગ્રામ્ય મામલતદાર કચેરીનો સંપર્ક કર્યો હતો. આ કચેરીમાં પટાવાળા તરીકે ફરજ બજાવતા રમણિકગીરી પરસોત્તમગીરી ગોસાઈ દ્વારા આસામીને આસાનીથી સર્ટિફીકેટ કઢાવી આપવા માટે રૂા.રપ00 ની માંગણી કરી હતી. જેને લઈને આ આસામી દ્વારા જામનગર એસીબી કચેરીમાં ફરિયાદ કરવામાં આવી હતી. આ ફરિયાદના આધારે એસીબી પીઆઈ વ્યાસ સહિતની ટીમ દ્વારા આજે ઢળતી સાંજે ગ્રામ્ય મામલતદાર કચેરી ખાતે ટ્રેપ ગોઠવવામાં આવી હતી. જેમાં ગ્રામ્ય કચેરીના પટાવાળા રમણિક ગોસાઈ આસામી પાસેથી રૂા.રપ00ની લાંચ લેતાં આબાદ ઝડપાઈ ગયાં હતા.